**Nagovor predsednice Republike Slovenije**

**Nataše Pirc Musar**

**na sprejemu kandidatk za Slovenko leta 2022**

Predsedniška palača, 3. marec 2023

**Velja govorjena beseda.**

*Spoštovane kandidatke za prestižni naziv Slovenka leta 2022,*

*Janin razpis že več kot tri desetletja dokazuje, da ste izjemne posameznice eden od stebrov naše družbe. Slovenkam in Slovencem prinašate zgled, navdih in upanje, da bo prihodnost lepša, solidarnejša in pravičnejša za vse. Vsaka od vas je izjemna in odlična na svojem področju. Med žlahtnih 11 ste se uvrstile, ker ste vztrajne, uspešne, predane svojemu poslanstvu, zanesene, ker zaupate v svoje sposobnosti in talente ter sledite svoji viziji. Tako vas doživljamo ljudje.*

*Vaša osebnost, vrednote, ki jih poosebljate, in raznolika področja, ki ste jih zaznamovale, deklicam in ženskam dokazujejo, da odličnost ne pozna spola in meja, četudi moramo ženske na svoji poti kdaj znati prebiti katerega od »steklenih stropov«. Ve, spoštovane gospe, te steklene stropove odstranjujete, da bodo generacije deklic, ki se danes zgledujejo po vas, stopale po pravičnejši poti. To se mi zdi tako zelo pomembno. Dovolite, da ob tem izpostavim, kar me je pri vas, kandidatkah za Slovenko leta 2022, še posebej nagovorilo.*

* *Poklicna gasilka in mentorica mladih, ki pravi, da ji opravljanje poslanstva gasilke daje občutek, da je res koristna za družbo.*
* *Kriminalistka, ki ozavešča o zlorabah, o katerih se ne govori. Ki je vedno na voljo za osebno pomoč in neomajna podpora žrtvam nasilja.*
* *Modna oblikovalka, ustanoviteljica ene najbolj ekoloških modnih znamk na svetu, prepričana, da do sprememb vodi sočutje.*
* *Biologinja, eksperimentalna onkologinja, ki zagovarja pristop, da cilj raziskovanja v medicini niso le nove terapije, temveč da bodo imeli dostop do njih vsi, ki jih potrebujejo.*
* *Profesionalna športnica katere sporočilo je: »Če se boriš, vztrajaš, ne obupaš in si resnično želiš, je trud enkrat poplačan!«.*
* *Goreča okoljevarstvenica, ki v življenju sledi motu, da mora opozarjanju na probleme vedno slediti tudi rešitev.*
* *Radijska novinarka, ki vztrajno dviga glas za javno, kakovostno, profesionalno in neodvisno radiotelevizijo, ki mora biti v službi ljudi, ne politike.*
* *Muzikologinja, ustanoviteljica in umetniška vodja Slovenskega nacionalnega mladinskega orkestra ter ena naših najbolj nadarjenih, priznanih in vsestranskih dirigentk.*
* *Kiparka, iskrivih zamisli in modrih rešitev polna inovatorka, ki jo je začaral svet tehnologije. Podjetnica s srcem za ženske.*
* *Prevajalka, junakinja literature v senci, mojstrica besednih umetnin in razigranih vrtincev ustvarjalnosti, ki dokazujejo, da je slovenščina enako gibka, nagajiva in duhovita kot katerikoli od »velikih« jezikov.*
* *Ena najpomembnejših igralk dvajsetega stoletja, naša eminentna gledališka in filmska ustvarjalka. Prva ženska, ki je prejela Badjurovo nagrado za dosežke v filmu.*

*V življenju sledim motu, da mora biti vse, kar delam, moja strast. Da si zjutraj nikoli ne rečem, da ne želim v službo. Menim, da samo strast in ljubezen do poklica, ki ga opravljaš, prineseta kakovost in vrhunske rezultate. Prepričana sem, da si delimo podoben pogled na svet, da ste prepoznale svoje poslanstvo, v njem najdete veselje in lahko izživite svoje sanje.*

*Spoštujem in iskreno podpiram namen projekta podeljevanja tega častnega naziva. Ob zaključku tega nagovora mi dovolite, da izpostavim misel ge. Melite Berzelak: »Zdi se nam pomembno, sploh v časih, ko je nepomembno dobilo prostor v javnem, pomembno pa je pogosto preslišano ali pozabljeno – dajati prostor in pozornost dosežkom in naporom, lastnostim in vrednotam, ki so za družbo pomembne, tudi in še posebej z vidika žensk.«*

*Drage kandidatke,*

*čestitam vsaki od vas, ki ste si s svojo zavzetostjo in zvestobo same sebi zaslužile možnost postati štiriintrideseta Slovenka, ki bo sprejeta v družino izjemnih žensk, ki navdihujejo skupnost.*

*Pečat sleherne od vas, kot tudi vaših predhodnic, je neizbrisljiv.*